Szám: 1-6/2022.

4. napirendi pont anyaga

**Előterjesztés**

**Zalaszentgrót Város Önkormányzata Képviselő-testületének**

**2022. június 29-i rendes, nyilvános ülésére**

**Tárgy:** A közterületek használatáról szóló 8/2014. (III. 24.) önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzatához számos lakossági észrevétel érkezett a közlekedést zavaró, sok esetben akadályozó közterületi gépjárműtárolásokkal és zöldterületi parkolásokkal kapcsolatban.

A jelzésekkel Zalaszentgrót Város Önkormányzata Képviselő-testületének Gazdasági és Városfejlesztési Bizottsága a helyi rendvédelmi szervek bevonásával a 2022. májusi 19-i ülésén is foglalkozott, amelynek eredményként a bizottság a 42/2022. (V. 19.) számú határozatában egyetértett azzal, hogy a városban kialakult, nem kívánatos gépjárműtárolás és a zöldterületi parkolás felszámolása kiemelt feladat. A szakmai egyeztetésen jelenlévők egyetértettek továbbá abban is, hogy problémák felszámolása érdekében első alkalommal az érintettekkel személyes egyeztetést kell kezdeményezni.

Ennek eredményeképpen 2022. június 8-án személyes megbeszélést kezdeményeztünk a közterületi gépjárműtárolásban és a zöldterületi parkolásban vélelmezhetően érintettekkel, amely egyeztetésen a Zalaszentgróti Rendőrőrs mb. őrsparancsnoka is részt vett.

A megbeszélésen résztvevők közös álláspontja, hogy a lakosságot zavaró, a közlekedés biztonságát veszélyeztető, esetenként önmagukat is zavaró gépjárműtárolás megszüntetése közös érdek, megoldása mindannyiunk tevékeny együttműködésével valósítható meg.

Magyarország helyi önkormányzatairól szóló 2011. évi CLXXXIX. törvény 13. §. (1) bekezdésének 2. pontjában kapott felhatalmazás alapján Zalaszentgrót Város Önkormányzata Képviselő-testülete településüzemeltetés (a köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása) körében a közterületek használatára vonatkozó helyi szabályokat a 8/2014. (III. 28.)számú rendeletében (a továbbiakban: Rendelet) határozta meg.

A fenti problémát érintő helyi szabályozás a rendelet 6. § 7. pontjában került rögzítésre, amely alapján: *„az úttesten kívüli, 48 órát meghaladó folyamatos gépjárműtárolás, valamint közúti közlekedésre alkalmatlan jármű 30 napot meghaladó tárolásához”* közterület-használati szerződés megkötése szükséges, amely magában foglalja a Rendelet 1. mellékletében foglalt díj megfizetésének kötelezettségét is.

Az egyeztetés eredményeképpen kialakult közös álláspont és a lakosság igényei alapján javasolt a Rendelet hivatkozott pontjának szigorítása, amelynek révén a módosítást követően – a közterületi gépjárműtárolások megakadályozása miatt – az úttesten kívüli, 48 órát meghaladó folyamatos gépjárműtároláshoz, valamint közúti közlekedésre alkalmatlan jármű 30 napot meghaladó tárolása helyett már a 48 órát meghaladó tárolás esetén közterület használati szerződés megkötése válik szükségessé. Ezen módosítás a rendelet 6.§ 7. pontjának, valamint a közterület használati díjakat meghatározó 1. mellékletének módosítását teszi indokolttá.

Fontos kiemelni azonban, hogy a közterület használatának díja – e tárgykörben – változatlanul **1.200,-** Ft/m2/nap összeg.

A minőségi jogalkotás folyamatának magasabb szintű kiszolgálása, a jogalkotási folyamatokhoz kapcsolódóan az adminisztratív terhek csökkentése, valamint a hivatali szervek közötti folyamatok elektronikus támogatása érdekében 2021. április 01. napjától bevezetésre került az Integrált Jogalkotási Rendszer (a továbbiakban IJR). Ennek eredményeképpen valamennyi helyi önkormányzati rendelet szerkesztése az IJR rendszerben történik, a rendszer által generált, jogszabály-szerkesztési hibát nem tartalmazó jogszabály-tervezet kerül megküldésre a képviselő-testület részére. A rendszer bevezetése során a korábbi rendeletek migrálása megvalósult. A korábbi rendeletek módosítása kapcsán előfordulhat, hogy a korábbi jogszabály-szerkesztési technika jelen, új rendszer által nem támogatott, így annak a módosítása szükséges. Jelen esetben a Rendelet módosítással érintett 6.§-a vonatkozásában a korábbi 1)-13) pont helyett a)-m) pont elnevezés szükséges, amely a módosító rendeletben nyomon követhető.

Magyarország gazdasági stabilitásáról szóló 2011. évi CXCIV. törvény 32.§- a alapján a *„Fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.”*

Tekintettel arra, hogy a tervezett módosítás a korábbi szabályozáshoz képest egy „kedvezményt” korlátozó rendelkezést tartalmaz, így a hatálybalépés időpontjaként a 2022. augusztus 01-i határidő javasolt, amely lehetőséget teremt a lakosság megfelelő tájékoztatására, ezáltal az érintettek részéről az új szabály betartásához szükséges intézkedések előkészítésére, megtételére is.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:** A rendelettervezet társadalmi hatásaként jelölhető meg a közúti közlekedés zavartalan biztosítása, a közterületek, parkolók biztosítása a közúti gépjárműforgalomban résztvevő járművek részére. A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz, valamint a helyi lakosság igényeihez. A rendelet módosításának környezeti hatása, hogy a szigorúbb szabályozás bevezetésével az érintettek ösztönözhetők a szóban forgó járművel sorsának mielőbbi rendezésére, mivel az üzemen kívül helyezett gépjárművek környezetkárosító anyagokat tartalmaznak, amelyek környezetbe való kikerülésével az élővilágot károsíthatják. A fizikai állapotromlás által ezek a gépjárművek balesetveszélyesek lehetnek.

**A rendelet megalkotásának szükségessége, a jogalkotás elmaradásának várható következményei:** A hatályos jogszabályoknak megfelelő módosító rendelkezések beépítése, valamint a helyi lakossági igények és környezeti hatások indokolttá teszik a rendeletmódosítást.

**A rendelet alkalmazásához szükséges személyi, szervezeti, tárgyi és pénzügyi feltételek:** Az új szabályok alkalmazásához, végrehajtásához szükséges személyi, szervezeti, tárgyi feltételek adottak. A pénzügyi feltételek rendelkezésre állnak.

A fentiekben foglaltak alapján javaslom a közterületek használatáról szóló 8/2014. (III. 28.) számú önkormányzati rendelet módosítását. A rendelettervezet jelen előterjesztés 1. számú mellékletét képezi.

A Pénzügyi és Ügyrendi Bizottság az előterjesztést a 2022. június 23-i ülésén megtárgyalta, a 36/2022. (VI. 23.) számú határozatával elfogadta, és a Képviselő-testületnek elfogadásra javasolta.

A Gazdasági és Városfejlesztési Bizottság az előterjesztést a 2022. június 23-i ülésén megtárgyalta, az 51/2022. (VI. 23.) számú határozatával elfogadta, és a Képviselő-testületnek elfogadásra javasolta.

Kérem a Tisztelt Képviselő-testületet, hogy a rendelet-tervezetet szíveskedjen megtárgyalni, s annak képviselő-testületi elfogadását támogatásával biztosítani.

**Zalaszentgrót**, 2022. június 24.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |