Szám: 1-6/2022.

3. napirendi pont anyaga

**Előterjesztés**

**Zalaszentgrót Város Önkormányzata Képviselő-testületének**

**2022. június 29-i rendes, nyilvános ülésére**

**Tárgy:** A temetőkről és temetkezésről szóló 26/2014. (X.28.) önkormányzati rendelet módosítása

**Tisztelt Képviselő-testület!**

A temetőkről és a temetkezésről szóló 1999. évi XLIII. törvény 41.§ (3) bekezdésében kapott felhatalmazás alapján Zalaszentgrót Város Önkormányzata Képviselő-testülete a temetőkről és a temetkezésről szóló szabályokat a 26/2014. (XI. 28.)számú rendeletében (a továbbiakban: Rendelet) határozta meg.

A Rendelet módosítása aktuálissá vált, amelyet egyrészt a Türjei úti nagy temető bővítése, másrészt – a temetőkről és temetkezésről szóló 19999. évi XLIII. törvény 40.§ (3) bekezdésében foglalt – a Rendeletben meghatározott díjak előírt felülvizsgálatának kötelezettsége indokol:

Jelen módosítás a Rendelet alábbi rendelkezéseit érinti:

* A Türjei úti nagy temető bővítése által a Rendelet 1. § (3) bekezdés 1. pontjában a temetők helyének megjelölésnél a Türjei úti köztemető helyrajzi számai módosításra kerülnek. A korábbi Rendelet módosításnál az új helyrajzi szám már feljegyzésre került, viszont a bevont terület időközben megosztásra került, így helyesen a korábbi 010024/51. hrsz. helyett 010024/52 és 010024/53 hrsz. kerül feltüntetésre.
* A Rendelet 3.§-a ad lehetőséget az ügyfél számára panaszügyintézésre, melyre eddig szóbeli bejelentéssel is lehetőség adódott. A módosításban panaszra – az egyértelműség, a nyomon követhetőség és átláthatóság követelményei érdekben – a jövőben csak írásban kívánunk lehetőséget biztosítani.
* A Rendelet 12. § (5) bekezdése elírás miatt kerül módosításra: az „éltetet” szó helyett „életet” szó kerül.
* A temetőkről és a temetkezésről szóló 1999. évi XLVIII. törvény végrehajtásáról szóló Kormány rendelet 12. § (3) bekezdése rögzíti, hogy *„Új urnafülke építésénél az urnát befogadó belső méret legalább 30x30 cm.”* A Rendelet 17. § (3) bekezdése ezzel szemben a „*kizárólag 40x40x50 cm-es belméretű*” urnafülke méretet engedélyez, amely indokolatlanul korlátozó rendelkezés, ezért javasolt a központi jogszabályi rendelkezéssel adekvát méret meghatározása a Rendeletben is.
* A Türjei úti temetően újonnan kialakított urnafal egységességének megőrzése és méltó kegyeleti emlékhellyé válása érdekében javasolt az urnafülkét lezáró gránitlap feliratozásában minimális követelményeket meghatározni. Ezen új szabályozás a Rendeletben való hivatkozással és egy új, 3. számú melléklet bevezetésével javasolt megtenni. A Rendelet 17. § új (4) bekezdéseként az alábbi szöveget javaslom bevezetni:  
  „*A Türjei úti temetőben újonnan kialakított gránit urnafal lapjai feliratozása esetében kötelezően alkalmazandó formai követelményeket a rendelet 3. melléklete tartalmazza*.”

3. melléklet

|  |  |
| --- | --- |
| **Megnevezés** | **Előírt formai követelmény** |
| Urnafal lap anyaga  (törés miatti csere esetére): | Lehetőség szerint a meglévővel egyező színű, Royal Black szürke gránit, vastagsága 2 cm |
| Urnafal lap mérete: | 30 cm x 30 cm |
| Betűk színe: | Tört fehér |

* A temetési hely feletti rendelkezési jog megszerzéséért és használatáért fizetendő megváltási és újraváltási díjak a Rendelet 2. számú mellékletét képezik. A Türjei úti temetőben újonnan épített, egységes gránit urnafülkék ármeghatározása és a temető bővítés miatt új sírhelyek, valamint a korábbi sírhelymegváltási díjak felülvizsgálata vált indokolttá. A díjak meghatározása környékbeli, és hasonló méretű települések díjszabásai alapján reális alapon történtek, mely díjakat az alábbiak szerint javaslom meghatározni:

|  |  |  |  |
| --- | --- | --- | --- |
| *Sírhelyek* | *Megváltási díj (Ft)* | *Újraváltási díj (Ft)* | *Érvényességi idő (év)* |
| Egyes sírhely | 20.000,- | 15.000 | 25 |
| Kettes sírhely | 40.000,- | 30.000,- | 25 |
| Kettő +n-es sírhely | 40.000,- + n\* 15.000,- | 30.000,- + n\* 10.000,- | 25 |
| Gyermeksírhely | 10.000,- | 7.500,- | 25 |
| Egyes beton urnafülke\* | 15.000,- | 10.000,- | 10 |
| Kettes beton urnafülke\* | 30.000,- | 22.500,- | 10 |
| Urnasírhely | 15.000,- | 10.000,- | 25 |
| Türjei úti temető – újonnan kialakított gránit urnafal – 1 urna elhelyezése esetén\* | 55.000,- | 35.000,- | 10 |
| Türjei úti temető – újonnan kialakított gránit urnafal – 2 urna elhelyezése esetén\* | 75.000,- | 50.000,- | 10 |
| Kettes sírbolthely | 100.000,- | 75.000,- | 60 |
| Urnasírbolthely | 50.000,- | 37.500,- | 60 |

\* Időközben megváltozott urnaszám esetén a mindenkor aktuális árkülönbözetet meg kell fizetni.

|  |  |  |  |
| --- | --- | --- | --- |
| *Türjei úti temető – Új temető rész sírhely díjak* | | | |
| *Sírhelyek* | *Megváltási díj (Ft)* | *Újraváltási díj (Ft)* | *Érvényességi idő (év)* |
| Egyes sírhely | 25.000,- | 18.750,- | 25 |
| Kettes sírhely | 50.000,- | 37.500,- | 25 |
| Kettő +n-es sírhely | 50.000,- + n\* 18.000,- | 37.500,- + n\* 12.000,- | 25 |
| Gyermeksírhely | 12.000,- | 9.000,- | 25 |
| Urnasírhely | 22.000,- | 16.500,- | 25 |

A díjak az ÁFA-t nem tartalmazzák.

Magyarország gazdasági stabilitásáról szóló 2011. évi CXCIV. törvény 32.§- a alapján a *„Fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.”*

Tekintettel arra, hogy a tervezett módosítás a korábbi szabályozáshoz képest növeli a fizetési kötelezettséget, így szükséges megfelelő időt biztosítani a tájékoztatásra és a felkészülésre, emiatt a módosítás hatályba lépésének javasolt időpontja 2022. augusztus 01.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:** A rendelettervezet társadalmi hatásaként jelölhető meg a köztemetők rendjének és a kegyeleti szokások zavartalan feltételeinek biztosítása. A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz. A rendeletben foglaltak végrehajtásának közvetlen környezeti hatásai nem várhatók, egészségügyi következményei nincsenek.

**A rendelet megalkotásának szükségessége, a jogalkotás elmaradásának várható következményei:** A hatályos jogszabályoknak megfelelő módosító rendelkezések beépítése, valamint a helyi igények indokolttá teszik a rendeletmódosítást. A helyi rendeleti szabályozás központi jogszabályokhoz való igazításának elmaradása esetén a helyi rendelet szövegezése és a központi jogszabály közti összhang hiánya okán törvénysértő állapot keletkezne.

**A rendelet alkalmazásához szükséges személyi, szervezeti, tárgyi és pénzügyi feltételek:** Az új szabályok alkalmazásához, végrehajtásához szükséges személyi, szervezeti, tárgyi feltételek adottak. A pénzügyi feltételek rendelkezésre állnak.

A fentiekben foglaltak alapján javaslom a temetőkről és a temetkezésről szóló 26/2014. (XI. 28.)önkormányzati rendelet módosítását. A rendelettervezet jelen előterjesztés 1. számú mellékletét képezi.

A Pénzügyi és Ügyrendi Bizottság az előterjesztést a 2022. június 23-i ülésén megtárgyalta, a 35/2022. (VI. 23.) számú határozatával elfogadta, és a Képviselő-testületnek elfogadásra javasolta.

A Gazdasági és Városfejlesztési Bizottság az előterjesztést a 2022. június 23-i ülésén megtárgyalta, az 50/2022. (VI. 23.) számú határozatával elfogadta, és a Képviselő-testületnek elfogadásra javasolta.

Kérem a Tisztelt Képviselő-testületet, hogy a rendelet-tervezetet szíveskedjen megtárgyalni, s annak képviselő-testületi elfogadását támogatásával biztosítani.

**Zalaszentgrót**, 2022. június 24.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző